Úradný vestník L 154 , 30/04/2004 S. 0050 - 0053



Rozhodnutie Komisie z 29. apríla 2004 o ustanovení prechodných opatrení pre Lotyšsko, ktoré sa odchyľujú od smernice Rady 1999/74/ES, pokiaľ ide o výšku klietok pre nosnice [oznámené pod číslom K(2004) 1628] (Text s významom pre EHP) (2004/433/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jej článok 2 ods. 3, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 42 ods. 2, keďže: (1) Od 1. mája 2004 chov nosníc v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a Slovensku (nové členské štáty) musí vyhovovať minimálnym normám ochrany nosníc stanoveným v smernici Rady 1999/74/ES z 19. júla 1999, ktorou sa ustanovujú minimálne normy ochrany nosníc [1]. (2) Článok 5 ods. 1 číslo 4 smernice 1999/74/ES bližšie určuje minimálnu požadovanú výšku neupravených klietok. V Akte o pristúpení z roku 2003 už boli pre päť členských štátov ustanovené odchýlky od uvedenej požiadavky v súvislosti s určitými farmami vymenovanými v dodatkoch k tomuto aktu. (3) Na uľahčenie prechodu na normy dobrého zaobchádzania pre chov nosníc, vyplývajúce z uplatňovania smernice 1999/74/ES, by sa mali udeliť výnimky z uvedenej požiadavky aj Lotyšsku. (4) S cieľom vyhnúť sa narušeniam hospodárskej súťaže, ktoré vplývajú na hladký chod organizácie trhu so živočíšnymi výrobkami, je vhodné vylúčiť z obchodu vo vnútri Spoločenstva vajcia produkované v klietkach, pre ktoré je poskytnutá odchýlka. (5) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Odchylne od článku 5 ods. 1 bod 4 smernice 1999/74/ES, farmy v Lotyšsku vymenované v prílohe k tomuto rozhodnutiu môžu do 1. mája 2007 naďalej používať existujúce klietky pre nosnice, ak výška týchto klietok je 35 cm na aspoň 65 % plochy klietky a nie je menej ako 29 cm v žiadnom bode. Článok 2 Vajcia z klietok, pre ktoré je poskytnutá odchýlka podľa článku 1, sa nesmú dodávať na trh v inom členskom štáte. Článok 3 Toto rozhodnutie sa uplatňuje s výhradou a dňom nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska. Článok 4 Toto rozhodnutie je určené členským štátom. V Bruseli 29. apríla 2004 Za Komisiu David Byrne člen Komisie [1] Ú. v. ES L 203, 3.8.1999, s. 53; smernica v znení nariadenia (ES) č. 806/2003 (Ú. v. EÚ L 122, 16.5.2003, s. 1). -------------------------------------------------- PRÍLOHA Farmy v Lotyšsku s neupravovanými klietkami pre nosnice, podliehajúce prechodným dojednaniam, pre ktoré platí odchýlka od článku 5 ods. 1 bod 4 smernice 1999/74ES Č. | Meno a adresa farmy | Výrobná kapacita (vajce/rok) v tisícoch | 1. | A/s Balticovo Iecava LV 3 913 | 235000 | 2. | SAI Sidgunda 2 Sidgunda LV 2 153 | 9100 | --------------------------------------------------